CELEX: 32014D0100
Language: sk
Date: 2014-02-18 00:00:00
Title: 2014/100/EÚ: Vykonávacie rozhodnutie Komisie z  18. februára 2014 o určitých prechodných ochranných opatreniach v súvislosti s africkým morom ošípaných v Poľsku [oznámené pod číslom C(2014) 1179]  Text s významom pre EHP

20.2.2014   
            
            
               SK
            
            
               Úradný vestník Európskej únie
            
            
               L 50/35
            
         
      VYKONÁVACIE ROZHODNUTIE KOMISIE
   
   z 18. februára 2014
   o určitých prechodných ochranných opatreniach v súvislosti s africkým morom ošípaných v Poľsku
   [oznámené pod číslom C(2014) 1179]
   (Iba poľské znenie je autentické)
   (Text s významom pre EHP)
   (2014/100/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vnútri Spoločenstva s cieľom dobudovania vnútorného trhu (1), a najmä na jej článok 9 ods. 3,
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
   keďže:
   
               (1)
            
            
               Africký mor ošípaných je infekčná vírusová choroba, ktorá postihuje populácie domácich ošípaných a diviakov a môže mať závažný vplyv na ziskovosť chovu ošípaných, keďže môže narušiť obchod v rámci Únie a vývoz do tretích krajín.
            
         
               (2)
            
            
               V prípade výskytu ohniska afrického moru ošípaných existuje riziko, že pôvodca choroby by sa mohol rozšíriť do iných chovov ošípaných a medzi diviaky. Preto sa môže preniesť z jedného členského štátu do druhého členského štátu a do tretích krajín prostredníctvom obchodu so živými ošípanými alebo produktmi z nich.
            
         
               (3)
            
            
               Smernicou Rady 2002/60/ES (3) sa stanovujú minimálne opatrenia, ktoré sa majú uplatňovať v rámci Únie na kontrolu afrického moru ošípaných. V článku 15 smernice 2002/60/ES sa stanovuje vymedzenie infikovanej oblasti po potvrdení jedného alebo viacerých prípadov afrického moru ošípaných u diviakov.
            
         
               (4)
            
            
               Poľsko informovalo Komisiu o aktuálnej situácii na svojom území, pokiaľ ide o africký mor ošípaných, a v súlade s článkom 15 smernice 2002/60/ES vymedzilo infikovanú oblasť, v ktorej sa uplatňujú opatrenia uvedené v článkoch 15 a 16 uvedenej smernice.
            
         
               (5)
            
            
               S cieľom predísť akémukoľvek zbytočnému narušeniu obchodu v rámci Únie a vytváraniu neodôvodnených prekážok obchodu zo strany tretích krajín je nevyhnutné v spolupráci s dotknutým členským štátom stanoviť na úrovni Únie zoznam území infikovaných africkým morom ošípaných v Poľsku.
            
         
               (6)
            
            
               Preto by infikované územia v Poľsku mali byť až do ďalšieho zasadnutia Stáleho výboru pre potravinový reťazec a zdravie zvierat uvedené v prílohe k tomuto rozhodnutiu a v súlade s článkom 15 smernice 2002/60/ES by sa malo stanoviť trvanie uvedenej regionalizácie.
            
         
               (7)
            
            
               Toto rozhodnutie má byť preskúmané na ďalšom zasadnutí Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Poľsko zabezpečí, aby infikovaná oblasť vymedzená v súlade s článkom 15 smernice 2002/60/ES zahŕňala aspoň územia uvedené v zozname v prílohe k tomuto rozhodnutiu.
   Článok 2
   Toto rozhodnutie sa uplatňuje do 14. marca 2014.
   Článok 3
   Toto rozhodnutie je určené Poľskej republike.
   
      V Bruseli 18. februára 2014
      
         
            Za Komisiu
         
         Tonio BORG
         
         
            člen Komisie
         
      
   
   
      (1)  Ú. v. ES L 395, 30.12.1989, s. 13.
   
      (2)  Ú. v. ES L 224, 18.8.1990, s. 29.
   
      (3)  Smernica Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných (Ú. v. ES L 192, 20.7.2002, s. 27).
   
      PRÍLOHA
      
         INFIKOVANÁ OBLASŤ
      
      Tieto územia v Poľskej republike:
      
                  —
               
               
                  v Podleskom vojvodstve: okres Sejny; v okrese Augustów obce Płaska, Lipsk a Sztabin; okres Sokółka; v okrese Białystok obce Czarna Białostocka, Supraśl, Zabudów, Michałowo a Gródek; a okresy Hajnówka, Bielski a Siemiatycze,
               
            
                  —
               
               
                  v Mazovskom vojvodstve: okres Łosice,
               
            
                  —
               
               
                  v Lubelskom vojvodstve: okresy Biała Podlaska a Włodawa.